श्रीराम जी के राज्य पर प्रतिष्ठित होने पर तीनों लोक हर्षित हो गए, उनके सारे शोक जाते रहे। कोई किसी से वैर नहीं करता। श्रीराम जी के प्रताप से सबकी विषमता नष्ट हो गई। सब लोग अपने धर्म में तत्पर हुए सदा वेद-मार्ग पर चलते हैं। उन्हें न किसी बात का भय है और न कोई रोग ही सताता है। राम-राज्य में दैहिक, दैविक और भौतिक ताप किसी को नहीं व्यापते थे। ऐसे राज्य में सभी दम्भरहित हैं, धर्मपरायण हैं, पुण्यात्मा हैं और गुणवान हैं। समूची प्रजा दूसरों के गुणों का आदर करने वाली है तथा दूसरों के किए गए उपकारों को मानने वाली है। कपट-चतुराई किसी में भी नहीं है। सभी पुरुष एकपत्नी-व्रती हैं। इसी प्रकार स्त्रियाँ भी मन, वचन और कर्म से पति का हित करने वाली हैं। राम राज्य में कोई शत्रु है ही नहीं, इसलिए ‘जीतो’ शब्द केवल मन के जीतने के लिए ही कहा जाता है। इसी प्रकार ‘दण्ड’ शब्द केवल संन्यासियों के हाथ में रहने वाले दण्ड के लिए ही रह गया है। वास्तव में, रामराज्य में सभी कुछ अनुकूल रहने के कारण भेद नीति की आवश्यकता ही नहीं रह गई। ‘भेद’ शब्द केवल सुर-ताल के भेद के लिए ही कामों में आता है।